Je Guillaumes, prestes, fil çay en arrier mons. Perrin de Morpré, faiz savoir à touz que je, non mie deceuz ne contrainz, ne par force, ne par barat, ne par paour, mais de ma bone volunté, por mes besoignes affaire profitablemant et pour mes debz paier, ay vendu, baillié, quité et outroié permaignablemant à mon amé et très chier signour Jehan de Chalon, signour d’Arlay, et es suens, mes homes dou val de Myges, c’est à savoir: Poncet, de Morpré, P., son frere, Hemonet, des Boscherens, le Blanc, son frere, Fauconet, le fil Germaine, P., dit Chalour, de Froidefontaine, Winet, son frere, Junet, le frere Jaquet, dit Richier, Emonet, son frere, P. et Erber, enfant Vuillermint, de Froidefontaine, Pillet le Brun, de Mignotviler, P., son frere, Girar et Michiel, enfant Bernart, Fauconet et Rouz, enfanz Arduy, Germain, de Planoisse, et son frere, et touz mes autres homes, ensamble lour meys, que je ay, puis et doy avoir ou val de Myges, lesquiex homes, ensamble lour meys, je tiens de fié ligement dou devantdiz Jehan, mon signour. Et cestes choses je ay vendu pour cenz livres d’estevenanz, lesquiex j’ay eues et receues doudit mons. Jehan en bons deniers nombrez. Desquies choses vendues je me devist et en envist ledit mons. Jehan et les suens et met en possession corporel; prometanz... En tesmoint de laquel chose, je, li devantdiz Guillaumes, prestres, ay requis et fait mettre en cex presentes lettres le seal dou chapitre de Saint-Anathoille de Salins... Ce fut fait et doné en l’an de grace Nostre Seignour corrant par mil CC quatre vinz et nuef, le londi pruchain après la Chandelouse, ou mois de fevrier.